သူခိုးကြီးတော့ ဓားပြ၊ ဓားပြကြီးတော့ သူပုန်

သူခိုးကြီးတော့ ဓားပြ၊ ဓားပြကြီးတော့ သူပုန် သည် မြန်မာဆိုရိုးစကား ဖြစ်သည်။

အဓိပ္ပာယ်

“သူခိုးကြီးတော့ ဓားပြ၊ ဓားပြကြီးတော့ သူပုန်” ဆိုသည်မှာ ရာဇဝတ်မှုများသည် အဆင့်ဆင့် တိုးမြင့်လာနိုင်ပုံကို ဖော်ပြသော ဆိုရိုးစကားဖြစ်သည်။

   “သူခိုးကြီးတော့ ဓားပြ” ဆိုသည်မှာ သာမန် “သူခိုး” များသည် အဖွဲ့အစည်းကြီးထောင်၍ အင်အားကောင်းလာသောအခါ “ဓားပြ” (လက်နက်ကိုင်၍ လုယက်တိုက်ခိုက်သူများ) ဘဝသို့ ရောက်ရှိသွားနိုင်သည်ဟု ဆိုလိုသည်။
   “ဓားပြကြီးတော့ သူပုန်” ဆိုသည်မှာ “ဓားပြ” များသည် အင်အားနှင့် လက်နက်အင်အား ပိုမိုတောင့်တင်းလာသောအခါ “သူပုန်” (အစိုးရ သို့မဟုတ် အာဏာပိုင်အဖွဲ့အစည်းကို လက်နက်ကိုင်၍ တော်လှန်ပုန်ကန်သူများ) ဘဝသို့ ရောက်ရှိသွားနိုင်သည်ဟု ဆိုလိုသည်။

ဆိုလိုသည်မှာ ရာဇဝတ်မှုများသည် အသေးစားမှ အကြီးစားသို့ တဖြည်းဖြည်း တိုးမြင့်လာနိုင်ကြောင်း၊ အသေးစား ရာဇဝတ်မှုများကို လျစ်လျူရှုထားပါက နောက်ပိုင်းတွင် ကြီးမားသော ပြဿနာများ ဖြစ်လာနိုင်ကြောင်းကို ဖော်ပြသည်။ ဤဆိုရိုးစကားသည် ရာဇဝတ်မှုများကို ထိရောက်စွာ ကိုင်တွယ်ဖြေရှင်းရန် အရေးကြီးကြောင်းကို အလေးပေးဖော်ပြသည်။

ကိုးကားချက်များ

   "သူခိုးကြီးတော့ ဓားပြ၊ ဓားပြကြီးသူပုန်တဲ့…အဖိုးတန်ပစ္စည်းများကို ခိုးယူသောအခါ သူခိုးကြီးဖြစ်ပြီးတော့ မိမိတို့အပေါင်းအသင်း များလာသောအခါ ဓားပြပြုလုပ်တိုက်ခိုက်ကြလိမ့်မည်။ ဓားပြတိုက်ရာမှ တစ်စတစ်စ အားကြီးလာလျှင် သူပုန်ပြုလုပ်၍ နိုင်ငံကို ပုန်ကန်ကြလိမ့်မည်။" [၁၂၉၃] ဝန်ကြီး။ ၇၁။
   "တို့မြန်မာစကားပုံ ရှိတယ်မဟုတ်လား၊ သူခိုးကြီးတော့ ဓားပြ၊ ဓားပြကြီး တော့ သူပုန်တဲ့။" [၁၃၂၀] မြဝတီ၊ ၆၊ ၄။ ၃၆။

ကိုးကား

Category:မြန်မာဆိုရိုးစကားများ